**Návrh vlády**

**na skrátené legislatívne konanie o vládnom návrhu zákona, ktorým sa mení**

**a dopĺňa zákon č. 312/2001 Z. z. o štátnej službe a o zmene a doplnení**

**niektorých zákonov v znení neskorších predpisov**

Národná rada Slovenskej republiky schválila dňa 2. júla 2001 zákon č. 312/2001 Z. z. o štátnej službe a o zmene a doplnení niektorých zákonov, ktorý bol novelizovaný ešte pred jeho účinnosťou zákonom č. 143/2002 Z. z.

Podľa § 164, po tejto novelizácii, štátnemu zamestnancovi patrí ďalší plat podľa § 95 len v druhom polroku kalendárneho roku 2003 v sume funkčného platu. Táto úprava vo finančnom vyjadrení predstavuje čiastku cca 912 mil. Sk.

S cieľom zníženia výdavkov štátneho rozpočtu na mzdy štátnych zamestnancov a poistné a príspevky štátu ako zamestnávateľa do poisťovní v roku 2003 navrhovaná novela zákona upravuje § 164 tak, že vyplatenie ďalšieho platu štátnemu zamestnancovi podľa § 95 sa v roku 2003 neuskutoční.

Keďže nedostatok finančných prostriedkov na krytie nevyhnutných výdavkov štátu by mohol spôsobiť značné hospodárske škody a navrhovanou úpravou možno zabezpečiť úsporu finančných prostriedkov, podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky sa navrhuje, aby Národná rada Slovenskej republiky prijala uznesenie o skrátenom legislatívnom konaní o vládnom návrhu zákona, ktorým sa mení a dopĺňa zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov.